b'\n_START_ARTICLE_\nGrad Turn\n_START_SECTION_\nZgodovina\n_START_PARAGRAPH_\nPrvi\xc4\x8d se omenja leta 1408, v sedanji zasnovi pa je bil zgrajen verjetno v 14. stoletju. Valvasor datira obstoj gradu Turn v 12. stoletju in kot lastnike navaja kranjske kraji\xc5\xa1nike Andechs-Merance. V zgodnjem 15. stoletju je pri\xc5\xa1el v last grofov Celjskih. Originalni grad je bil mo\xc4\x8dno po\xc5\xa1kodovan leta 1439, za \xc4\x8dasa bojev med  Habsbur\xc5\xbeani in Celjskimi, leta 1473 pa so ga po\xc5\xa1kodovali tudi Turki med svojim plenilskim pohodom po Kranjskem. Po izumrtju Celjskih grofov leta 1456 je grad v skladu z dolo\xc4\x8dili habsbur\xc5\xa1ko-celjske dedne pogodbe pre\xc5\xa1el v last Habsbur\xc5\xbeanov. Cesar Maksimiljan I. ga je leta 1500 prodal lokalnemu plemi\xc4\x8du Juriju von Egkhu, ki je bil takrat generalni upravitelj habsbur\xc5\xa1kih posestev na Kranjskem in je posedoval tudi ve\xc4\x8d gradov v pokrajini, vklju\xc4\x8dno z Brdom pri Kranju. Von Egkh, kranjski de\xc5\xbeelni vicedom, je grad ponovno pozidal in obnovil, pri \xc4\x8demer je uporabil nekaj renesan\xc4\x8dnih arhitekturnih dodatkov. Egkhi so ostali lastniki do 1677, ko so gopostvo kupili Dinzli pl. Angerburgi. Leta 1788 ga je podedoval Vincenc pl. Gandin, ki ga je \xc5\xbee leta 1793 prodal Martinu Urban\xc4\x8di\xc4\x8du, ki je bil tudi upravitelj Brda pri Kranju. Urban\xc4\x8di\xc4\x8d je bil ded kasnej\xc5\xa1e znane slovenske pesnice in pisateljice Josipine Urban\xc4\x8di\xc4\x8d - Turnograjske, ki se je v gradu rodila leta 1821. Od Janeza Nepomuka Urban\xc4\x8di\xc4\x8da je leta 1909 grad kupil Oton pl. Detela, pripadnik lokalnega slovenskega plemstva. Po drugi svetovni vojni je komunisti\xc4\x8dni re\xc5\xbeim razlastil dru\xc5\xbeino Detela in jo izgnal iz gradu, sam grad pa so nacionalizirali in ga sprva uporabljali kot voja\xc5\xa1nico Jugoslovanske ljudske armade. Po letu 1962 je v gradu dom starej\xc5\xa1ih ob\xc4\x8danov._NEWLINE_Pred gradom stoji doprsni kip Josipine Turnograjske.'